กรมอนามัย เผยผลการสุ่มตรวจวิเคราะห์หาสารปนเปื้อนซีเซียม- 137 ทั้งในดิน อาหาร น้ำ และผลผลิตทางการเกษตร บริเวณโดยรอบพื้นที่และตลาดสด รัศมี 5 กิโลเมตร ในจังหวัดปราจีนบุรี ไม่พบสารปนเปื้อนซีเซียม 137
กรมอนามัย เผยผลการสุ่มตรวจวิเคราะห์หาสารปนเปื้อนซีเซียม- 137 ทั้งในดิน อาหาร น้ำ และผลผลิตทางการเกษตร บริเวณโดยรอบพื้นที่และตลาดสด รัศมี 5 กิโลเมตร ในจังหวัดปราจีนบุรี ไม่พบสารปนเปื้อนซีเซียม 137 นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากกรณีสารกัมมันตรังสี ซีเซียม-137 หายจากบริษัทผลิตโรงไฟฟ้าถ่านหินจังหวัดปราจีนบุรี และถูกส่งไปยังจังหวัดระยอง ส่งผลกระทบต่อการใช้ชีวิตของประชาชนในพื้นที่ โดยเฉพาะล่าสุดชาวสวนผลไม้ พ่อค้าและแม่ค้า เริ่มถูกทยอยยกเลิกออเดอร์ผลไม้ เนื่องจากประชาชนมีความกังวลเกี่ยวกับการปนเปื้อนของสารซีเซียม-137 ในพื้นที่ดังกล่าว ซึ่งกรมอนามัยได้ลงพื้นที่โดยสำนักอนามัยสิ่งแวดล้อม สำนักสุขาภิบาลอาหารและน้ำ กองประเมินผลกระทบต่อสุขภาพ สุ่มเก็บตัวอย่างตัวอย่างดิน อาหาร น้ำ ผลผลิตทางการเกษตรในบริเวณโดยรอบและนำส่งตรวจโดยสถาบันเทคโนโลยีนิวเคลียร์แห่งชาติ (องค์การมหาชน) เมื่อสัปดาห์ที่ผ่านมา จากผลการตรวจ กว่า 20 ตัวอย่าง ทั้งในดิน อาหาร น้ำ และผลผลิตทางการเกษตร บริเวณโดยรอบของพื้นที่ และในตลาดสด ช่วงรัศมี 100 เมตร ถึง 5 กิโลเมตร ในจังหวัดปราจีนบุรี ไม่พบสารปนเปื้อนซีเซียม-137 ในอาหารและน้ำทุกชนิด กรมอนามัยจึงขอให้ประชาชนมั่นใจและสามารถนำอาหารและน้ำในพื้นที่ดังกล่าวมาอุปโภค-บริโภคได้ตามปกติ อย่างไรก็ตามยังขอให้ประชาชนในพื้นที่จังหวัดปราจีนบุรี และระยอง เฝ้าระวังตนเองหากมีอาการคลื่นไส้ อาเจียน อ่อนเพลีย เบื่ออาหาร ถ่ายเหลวมากกว่า 2 ครั้ง หรือผิวหนังอักเสบ แดง สามารถเข้ารับการรักษาเพื่อประเมินอาการตามสิทธิ์ที่สถานพยาบาลใกล้บ้านได้ทันที